1. ΝΟΜΟΣ υπ’ αριθ. 1557 της 28/29 Μαΐου 1985 (ΦΕΚ Α΄ 103) Κύρωση της από 14 Σεπτ. 1984 Συμφωνίας για την τροποποίηση της από 5 Μαΐου 1978 Σύμβασης Κοινωνικής Ασφάλειας μεταξύ της Ελληνικής Δημοκρατίας και του Βασιλείου της Σουηδίας. Με Ανακοίνωση του Υπουργού Εξωτερικών την 2-18 Οκτ. 1985 (ΦΕΚ Α΄ 178) η ανωτέρω Συμφωνία τέθηκε σε ισχύ στις 1 Νοεμ. 1985. 2. ΑΠΟΦΑΣΗ ΥΦΥΠΟΥΡΓΟΥ ΥΓΕΙΑΣ, ΠΡΟΝΟΙΑΣ ΚΑΙ ΚΟΙΝ. ΑΣΦΑΛΙΣΕΩΝ Αριθ.Φ.9/423 της 3/5 Απρ. 1989 (ΦΕΚ Β΄ 240) Καθορισμός ποσού καταβλητέου κατά το έτος 1989 από τα μέλη οικογένειας προσώπων ασφαλισμένων στη Σουηδία και από τους συν/χους της σουηδικής ασφάλισης και τα μέλη οικογένειάς τους για χορήγηση παροχών ασθένειας σε είδος από το ΙΚΑ στα πλαίσια εφαρμογής της Ελληνο-σουηδικής σύμβασης κοινωνικής ασφάλειας. Έχοντας υπόψη: 1.Τις διατάξεις των άρθρ. 1 παρ. 1 εδάφ. 3, 12 παρ. 3, 13 παρ. 1 και 14 παρ. 2 της από 14 Σεπτ. 1984 Συμφωνίας για την τροποποίηση της από 5 Μαΐου 1973 Σύμβασης κοινωνικής ασφάλειας μεταξύ της Ελληνικής Δημοκρατίας και του Βασιλείου της Σουηδίας, που κυρώθηκε με το Νόμ. 1557/29.5.1985 και 2.Την πρόταση του ΙΚΑ που διατυπώθηκε με το έγγραφό του Δ42/23.3.1989 με προϋπολογιζόμενο για το έτος 1989 μέσο ετήσιο κόστος παροχών ασθένειας σε είδος κατά κεφαλή δικαιούχου περίθαλψης, αποφασίζουμε: 1.Καθορίζουμε το ύψος των δαπανών που καταβάλλονται από τον ασθενή που έχει αξίωση για παροχές ασθένειας σε είδος κατά τη σουηδική νομοθεσία και διαμένει προσωρινά στην Ελλάδα, για μεν την ιατρική περίθαλψη βάσει της εκάστοτε ισχύουσας κρατικής διατίμησης, για δε την πρόσθετη νοσοκομειακή περίθαλψη βάσει των εκάστοτε ισχυόντων συμβατικών τιμολογίων. 2.Καθορίζουμε για το ημερολογιακό έτος 1989 σε δραχμές 20.570 το ύψος του καταβλητέου στο ΙΚΑ κατ’ αποκοπή ετήσιου ποσού κατ’ άτομο για χορήγηση παροχών ασθένειας σε είδος στα μέλη οικογένειας που διαμένουν στην Ελλάδα, προσώπων ασφαλισμένων στη Σουηδία, καθώς επίσης και στους συνταξιούχους που διαμένουν στην Ελλάδα και λαμβάνουν σύνταξη μόνο κατά τη σουηδική νομοθεσία και στα μέλη οικογένειάς τους. 3.Οι κατά την ανωτέρω παρ. 2 δικαιούχοι, εφόσον διαμένουν μόνιμα στην Ελλάδα από την αρχή του έτους, θα καταβάλλουν ολόκληρο το ποσό που καθορίζεται με την παρούσα απόφαση. Όσοι όμως έλθουν κατά τη διάρκεια του έτους, θα καταβάλλουν τόσα δωδέκατα από το παραπάνω ποσό, όσοι είναι οι μήνες διαμονής τους στην Ελλάδα μέσα στο έτος αυτό. 